Document ID: 31994D0774

ΑΠΟΦΑΣΗ ΤΗΣ ΕΠΙΤΡΟΠΗΣ της 24ης Νοεμβρίου 1994 σχετικά με το τυποποιημένο έγγραφο παρακολούθησης που αναφέρεται στον κανονισμό (ΕΟΚ) αριθ. 259/93 του Συμβουλίου σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και έξοδό τους (94/774/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 259/93 του Συμβουλίου της 1ης Φεβρουαρίου 1993 σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας, καθώς και κατά την είσοδο και έξοδο τους (1), και ιδίως το άρθρο 42 παράγραφος 1,
Εκτιμώντας:
ότι το τυποποιημένο έγγραφο παρακολούθησης που αναφέρεται στο άρθρο 42 του κανονισμού (ΕΟΚ) αριθ. 259/93, συνετάγη λαμβανομένων υπόψη των οικείων άρθρων του κανονισμού και των οικείων διεθνών συμβάσεων και συμφωνιών, ιδίως δε των εργασιών του Οργανισμού Οικονομικής Συνεργασίας και αναπτύξεως (ΟΟΣΑ)-
ότι το έγγραφο παρακολούθησης που αποτελείται αφενός από έντυπο κοινοποίησης και αφετέρου από έντυπο μεταφοράς/συνοδείας, θα χρησιμοποιηθεί για την κοινοποίηση και την παρακολούθηση των μεταφορών αποβλήτων και θα αποτελέσει πιστοποιητικό διάθεσης και αξιοποίησης-
ότι το συνοδευτικό έγγραφο θα επιτρέψει στις αρμόδιες αρχές που ορίζουν τα κράτη μέλη να ασκήσουν τα καθήκοντα επιτήρησης και ελέγχου που προβλέπει ο κανονισμός (ΕΟΚ) αριθ. 259/93-
ότι η Επιτροπή υπέβαλε στην επιτροπή που προβλέπει το άρθρο 18 της οδηγίας 75/442/ΕΟΚ του Συμβουλίου (2), όπως τροποποιήθηκε τελευταία από την οδηγία 91/692/ΕΟΚ (3), σχέδιο των ληπτέων μέτρων-
ότι η επιτροπή γνωμοδότησε θετικά για το σχέδιο μέτρων που της υπέβαλε η Επιτροπή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
To τυποποιημένο έγγραφο παρακολούθησης που προσαρτάται στην παρούσα απόφαση και αποτελείται από ένα έντυπο κοινοποίησης και ένα έντυπο μεταφοράς/συνοδείας, χρησιμοποιείται για την κοινοποίηση και παρακολούθηση των μεταφορών αποβλήτων που προβλέπει ο κανονισμός (ΕΟΚ) αριθ. 259/93 και επέχει θέση πιστοποιητικού για τη διάθεση και την αξιοποίηση των αποβλήτων.
Άρθρο 2
To έντυπο που αναφέρεται στο άρθρο 1 εκτυπώνεται σε στιλπνό λευκό χαρτί γραφής, μη δυνάμενο να παραποιηθεί, βάρους τουλάχιστον 40 γραμμαρίων ανά τετραγωνικό μέτρο. Το χαρτί πρέπει να είναι αρκούντως αδιαφανές ώστε τα αναγραφόμενα στη μία όψη να μην θίγουν την ευχέρεια ανάγνωσης των αναγραφόμενων στην άλλη όψη και η αντοχή του πρέπει να είναι τέτοια, ώστε με τη συνήθη χρήση να μην σχίζεται ή τσαλακώνεται.
Οι διαστάσεις των θέσεων για τις απαντήσεις (τετραγωνιδίων) είναι: οριζοντίως ένα δέκατο της ίντσας και καθέτως ένα έκτο της ίντσας.
Οι διαστάσεις των εντύπων είναι 210x297 χιλιοστόμετρα, με μέγιστη ανοχή μείον 5 χιλιοστόμετρα και συν 8 χιλιοστόμετρα, όσον αφορά το μήκος.
Οι παρούσες διατάξεις δεν αποτελούν εμπόδιο στην έκδοση, με δημόσια ή ιδιωτικά συστήματα πληροφορικής, υπό τους όρους που καθορίζονται από τα κράτη μέλη, κατά περίπτωση δε σε άγραφο χαρτί, του τυποποιημένου εγγράφου παρακολούθησης που αναφέρεται στο άρθρο 1.
Άρθρο 3
Ο αύξοντας αριθμός μιας μεταφοράς αποβλήτων που πρέπει να αναγράφεται στο τετραγωνίδιο υπ' αριθ. 3 τυποποιημένου εγγράφου παρακολούθησης εντύπου, αποτελείται από τον κωδικό της χώρας αποστολής, ακολουθούμενο από εξαψήφιο αριθμό.
Άρθρο 4
Το υπόδειγμα του εγγράφου παρακολούθησης θα επανεξεταστεί και, ενδεχομένως, θα αναθεωρηθεί, βάσει της πείρας που θα έχει αποκτηθεί από την πρακτική χρησιμοποίησή του.
Άρθρο 5
Η παρούσα απόφαση εφαρμόζεται από την 60ή ημέρα από την κοινοποίησή της.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 24 Νοεμβρίου 1994.

Labels: 20
0
3
8
15